
Ffranciaid 


Roedd y Ffranciaid (Lladin: Franci neu gens Francorum ) yn wreiddiol yn nifer o lwythau Almaenig a 
ddaeth at ei gilydd mewn cynghrair, yn cynnwys y Saliaid, Sicambri, Chamavi, Tencteri, Chattuarii, 
Bructeri, LFsipetes, Ampsivarii a’r Chatti. Roeddynt yn byw ar lannau gogledd-ddwyreiniol Afon Rhein, a 
chawsant eu defnyddio fel foederati gan yr ymerawdwr Rhufeinig Julian (358). Yn ddiweddarch 
llwyddasant i greu teyrnas dan yr enw Franciá) mewn ardal sy’n cynnwys Ffrainc a rhan orllewinol yr 
Almaen. Mae 'Ffrainc' yn cymeryd ei henw oddi wrthynt. Daethant yn Gristionogion tua diwedd y 5g. 

Arferiad y Ffranciaid, fel y Tywysogion a'r Brenhinoedd Cymreig, ar farwolaeth brenin oedd rhannu’r 
deyrnas rhwng ei feibion, felly rhannwyd Francia nifer o weithiau. 

Mae’r rhan fwyaf o’r wybodaeth am y Ffranciaid yn dod oddi wrth Gregori 
o Tours, a ysgrifennodd ei Historia Francorum (Hanes y Ffranciaid) am y 
cyfnod hyd 594. Cofnodir i’r Ffranciaid ymosod ar yr Ymerodraeth Rufeinig 
yn 250 a chyrraedd cyn belled a Tarragona yn Sbaen. Tua 358 rhoddodd yr 
ymeradwr Julian y rhan fwyaf o dalaith Gallia Belgica iddynt. Yn raddol 
daethant yn feistri ar y rhan fwyaf o ran ogleddol Gâl. 

Y frenhinllin gyntaf i lywodraethu’r Ffranciaid oedd y Merofingiaid. 
Dywedir fod y brenhinoedd Merofingaidd yn hannu o lwyth y Sicambri. 
Fodd bynnag nid y brenin oedd a’r grym mewn gwirionedd ond Maer y 
Llys. Y mwyaf enwog o’r rhain oedd Siarl Martel, a enillodd fuddugoliaeth 
enwog dros y Mwslimiaid ym Mrwydr Tours. 

Yn 751 diorseddwyd yr olaf o’r brenhinoedd Merofingaidd, a daeth mab 
Siarl Martel, Pepin Fychan, yn frenin fel y cyntaf o linach y Carolingiaid. 
Adeiladodd mab Pepin, Siarlymaen, ymerodraeth oedd yn ymestyn dros ran 
helaeth o Ewrop. O 772 ymlaen, gorchfygodd y Sacsoniaid, ymgorfforodd 
eu tiroedd yn ei ymerodraeth a gorfododd hwynt i ddod yn Gristionogion. 
Concrodd y Lombardiaid yn 773-774, ac ychwanegodd ogledd yr Eidal at ei 
feddiannau. Ar ddydd Nadolig 800 coronwyd Siarlymaen yn “Ymerawdwr y 
Rhufeiniaid” gan y Pab Leo III. 

Pan fu farw Siarlymaen yn 814 yn Aachen, dilynwyd ef gan ei fab Louis Dduwiol, yr unig un o'i feibion 
oedd wedi goroesi ei dad. Ar farwolaeth Louis yn 840, bu ymladd rhwng ei feibion, ac yn 843 rhannwyd y 
deyrnas rhyngddynt yn ôl Cytundeb Verdun. 

■ Siarl Foel yn derbyn Ffrancia Orllewinol (a ddaeth yn deyrnas Ffrainc yn ddiweddarach). 

■ Lothair I, oedd yn cael y teitl o ymerawdwr, yn derbyn Ffrancia Ganol (a enwyd yn Lotharingia). 

■ Louis yr Almaenwr yn derbyn Ffrancia Ddwyreiniol, a elwid Yr Ymerodraeth Lân Rufeinig yn 
ddiweddarach. 



Cerflun o Siarlymaen yn 
Frankfurt, Yr Almaen. 
































Rhaniad yr ymerodraeth rhwng tri mab 
Louis Dduwiol 


Wedi dod o "https://cy.wikipedia.org/w/index.php?title=Ffranciaid&oldid=7807662" 


Newidiwyd y dudalen hon ddiwethaf ar 27 Mawrth 2019, am 17:35. 

Mae testun y dudalen ar gael dan drwydded Creative Commons Attribution-ShareAlike; ga.ll fod telerau ychwanegol 
perthnasol. Gweler Telerau Defnyddio'r Drwydded am fanylion pellach. 











